# Дугорочне последице COVID-19

27. јун 2022.

Већина особа које оболе од COVID-19 ће имати симптоме кратко време и опоравити се за неколико недеља. Време потребно за опоравак од COVID-19 је код сваког другачије. Зависи од тога колико је COVID-19 код вас био озбиљан. Такође може да зависи и од тога да ли имате неко друго обољење.

Код неких људи се након COVID-19 јављају дугорочни здравствени проблеми. У неким случајевима се оболели од COVID-19 осећају лоше још много месеци након почетног обољевања. То се зове ‘дуги COVID’. Дуги COVID може да траје много недеља и месеци, чак и након што вирус нестане из организма.

Највећа вероватноћа од дугог COVID-а постоји код особа које су имале тежак облик COVID-19. Међутим, чак и оне особе код којих су симптоми COVID-19 били благи и нису морале да буду хоспитализоване могу да добију дуги COVID.

## Симптоми дугог COVID-a

Дуги COVID може да се испољава са различитим симптомима и можда неће једнако погодити све оболеле од њега. Симптоми могу да трају од самог почетка болести или да се врате након што сте се већ опоравили од COVID-19.

Најчешћи пријављени симптоми и стања укључују:

* умор
* отежано дисање
* упоран кашаљ
* болове у грудима
* болове у зглобовима
* недовољно енергије за кретање/вежбање
* температуру
* главобоље
* проблеме са памћењем и јасним размишљањем (‘замагљен мозак’)
* депресију или анксиозност.

## Како ћете спречити дуги COVID

Најбољи начин за спречавање дугог COVID-а је заштита од инфекције вирусом који изазива COVID-19.

Вакцинација је најбољи начин за смањење ризика од COVID-19.

Истраживања показују да је код особа које су вакцинисане против COVID-19 вероватноћа да ће добити симптоме дугог COVID-а мања него код невакцинисаних особа.

**За више информација**

Ако сте добили позитиван резултат теста на COVID-19 пре више од неколико недеља, али се и даље осећате лоше, разговарајте са вашим лекаром.

За више информација, посетите [health.gov.au/covid19-vaccines-languages](http://www.health.gov.au/covid19-vaccines-languages) или назовите National Coronavirus Helpline (дежурну телефонску службу за питања о вирусу корона) на 1800 020 080. Изаберите опцију бр. 8 за бесплатне преводилачке услуге.